Psalms 69 - Heilige Bybel [Afrikaans Bible 1933/1953]
Vir die musiekleier; op die wysie van: "Lelies." 'n Psalm van Dawid.
Ek sink in grondelose modder waar geen staanplek is nie; ek het in waterdieptes gekom, en die stroom loop oor my.
Ek is moeg van my geroep, my keel brand, my oë versmag terwyl ek wag op my God.
Die wat my sonder oorsaak haat, is meer as die hare van my hoof; die wat klaar staan om my te vernietig, wat sonder grond my vyande is, is magtig; wat ek nie geroof het nie, moet ek dan teruggee.
o God, U weet van my dwaasheid, en my skuldige dade is vir U nie verborge nie.
Laat die wat u verwag, deur my nie beskaamd staan nie, o Here, HERE van die leërskare! Laat die wat U soek, deur my nie in die skande kom nie, o God van Israel!
Want om U ontwil dra ek smaad, bedek skande my aangesig.
Vreemd het ek vir my broers geword en 'n onbekende vir die seuns van my moeder.
Wat my aangaan, my siel het geween met vas; maar dit het smaadhede vir my geword.
Die wat in die poort sit, praat van my -- ook die spotlied van die wat sterk drank drink.
Maar ek -- my gebed is tot U, o HERE: in die tyd van genade, o God, verhoor my deur die grootheid van u goedertierenheid, deur die trou van u heil!
Laat die waterstroom nie oor my loop en die diepte my nie verslind nie, en laat die put sy mond bo my nie toesluit nie!
En verberg u aangesig nie vir u kneg nie; want ek is benoud. Verhoor my dan gou!
Kom nader na my siel, verlos dit; bevry my om my vyande ontwil.
U ken my smaad en my beskaming en my skande; al my teëstanders is voor U.
Laat hul tafel voor hulle 'n vangnet wees en vir hulle wat sorgeloos is, 'n strik.
Laat hulle oë duister word, sodat hulle nie sien nie; en maak dat hulle heupe altyddeur wankel.
Stort oor hulle u grimmigheid uit, en laat u toorngloed hulle inhaal.
Laat hulle laer woes word, laat in hulle tente geen bewoner wees nie.
Want hulle vervolg hom wat deur U swaar getref is, en vertel van die smart van u gewondes.
Laat hulle uitgedelg word uit die boek van die lewe en nie saam met die regverdiges opgeskrywe word nie.
Maar ek is ellendig en in pyn: laat u hulp, o God, my beskerm!
Ek wil die Naam van God prys met 'n lied en Hom groot maak met danksegging;
en dit sal die HERE welgevalliger wees as beeste, as stiere wat horings en gesplitste kloue het.
Want God sal Sion verlos en die stede van Juda bou; en daar sal hulle woon en dit besit. [ (Psalms 69:37) En die nageslag van sy knegte sal dit beërwe, en die liefhebbers van sy Naam sal daarin woon. ]